Musiekvideo: CheraLee sê liefde is vir altyd(Foto verskaf) “Ek wil graag hê dat mense wat nou verlies ervaar het, net ’n tikkie vertroosting deur my musiekvideo kan vind. Hulle liefde vir die persoon wat nie meer hier is nie, sal beslis aanhou lewe.” Só gesels die sangeres CheraLee oor haar jongste enkelsnit, “Droomverlore”, wat pas uitgereik is. In die liedjie sing sy oor ware liefde; daardie liefde wat geen begin of einde ken nie. Die musiekvideo van die snit is vandag (Sondag 12 Junie) vir die eerste keer net hier op Maroela Media te sien. CheraLee sê die trauma wat haar ouers vroeg in hul huwelik moes verwerk het, het haar geïnspireer om “Droomverlore” neer te pen. “My ouers het hul eersgebore seun, my broer Eugene, aan die dood afgestaan. My ma het gereeld van hom gepraat en telkens vir ons gesê sy kon hom in ons oë sien. “My ouers se liefde vir mekaar was so sterk, met die liefde vir Eugene wat só merkwaardig was dat dit selfs die dood kon oorbrug en ondanks die tragedie kon voortleef,” het sy verduidelik. Sy kon eenvoudig nie anders as om daardie liefde in ’n liedjie te verewig nie. “Dit het my laat besef dat ons altyd aan mekaar verbind sal wees – in lewe en dood. Ek het ook verstaan dat ons kinders nie net verbind is aan mekaar oor ons bloedband nie, maar ook deur my ouers se oneindige liefde vir hul kinders. Ons is droomverlore deel van mekaar,” het CheraLee bygevoeg. (Foto verskaf) “Droomverlore” handel egter ook oor die liefde wat sy en haar man koester. CheraLee se verloofring was die enigste ring wat hy al ooit aan iemand gegee het. “Vir my man is ’n ring besonders, want dit simboliseer dat die liefde geen begin en geen einde het nie.” Dit is dan ook dié simboliek wat die liriek “sirkels in die sand” geïnspireer het. CheraLee hoop dat luisteraars van “Droomverlore” ook die kern van onvoorwaardelike liefde sal voel as hulle na die liedjie luister. Sy skryf gereeld oor haar gevoelens en emosies en meen dat om onbeskaamd musiek te maak deel van haar identiteit in die bedryf is. “Droomverlore” se musiekvideo speel in die natuur af. “In die musiekvideo is ek in twee uitrustings geklee – een rooi rok en een swart rok. Die rooi uitrusting simboliseer lewe en die swart uitrusting simboliseer die dood. Die beeldmateriaal van my in die rooi en swart uitrustings oorvleuel met mekaar deur die verloop van die video wat die konsep dat liefde ’n brug tussen lewe en dood is, beklemtoon,” het CheraLee opgewonde oor die musiekvideo vertel. Die musiekvideo fokus op ’n verteller wat droomverlore en ewig op soek is. Hierdie soeke, meen CheraLee, lei tot ’n soort waansin waarmee kykers hulle sal kan vereenselwig. “Droomverlore” is die eerste enkelsnit van CheraLee se splinternuwe album, Plekkie onder die son. CheraLee het ook onlangs haar heel eerste Engelse enkelsnit, “Remember”, uitgereik en die lied kan ook reeds op plaaslike en internasionale radiogolwe gehoor word. CheraLee se musiekloopbaan het 20 jaar terug begin toe sy aan die gewilde musiektalentkompetisie Idols deelgeneem het en tot by die TV-rondes deurgedring het. Daarna het sy haar fokus daarop geplaas om haar plek in die musiekbedryf uit te kerf as ’n onafhanklike kunstenaar. “Droomverlore” is nou op alle musiekstromingsdienste beskikbaar. Kyk hier na die musiekvideo: